આટલી શાનદાર બોલિંગ સામે વોટ્સને રાહ જોવાનું ઊચિત માન્યું. હૈદરાબાદ તરફથી સંદીપ શર્મા દ્વારા ફેંકવામાં આવેલી બીજી ઓવરમાં પણ વોટ્સને કોઈ જોખમ ઉઠાવ્યું નહીં. ભુવીની બીજી અને ઇનિંગ્સની ત્રીજી ઓવર પણ વોટ્સને જેમ તેમ પસાર કરી નાખી. એ સમયે તો એવું લાગી રહ્યું હતું જાણે વોટ્સમેન દબાણમાં આવીને પોતાની વિકેટ ગુમાવી બેસશે, પરંતુ સંદીપ શર્માની બીજી અને ઇનિંગ્સની ચોથી ઓવરના ત્રીજા બોલ પર ચોગ્ગો ફટકારીને વોટ્સને પોતાનું ખાતું ખોલ્યું. ત્યાર બાદ તો વોટ્સન હૈદરાબાદના બોલર્સ પર જાણે કે તૂટી જ પડ્યો.